ઈચ્છા ફુઈ નું ઘર ફળીયાની ઉગમણી હરોળ માં વચ્ચો વચ. જ્યારથી ભગુ ફુઆ એને પરણીને લાવેલા ત્યાર થી એ અહિયાં જ રહે. પણ એ વાતને તો દાયકાઓ વીતી ગયા. ઘર નો વિચિત્ર આકાર જોઈને લોકો કહેતા પણ ખરા કે આ તો વાઘમુખી ઘર – અપશુકનિયાળ. ઘર ના પ્રવેશ દ્વાર આગળ પહોળું અને જેમ અંદર જાવ તેમ સાંકડું થતું જાય. “ગૌમુખ ઘર હારૂ – આગળ થી સાંકડું પણ અંદર જાવ એટલે પહોરુ થાય.” આ ગામ લોકને કોણ કહે? ભગુ ફુઆ ગામતરે ચાલી ગયા પછી ઈચ્છા ફુઈ એના છગન સાથે ન છૂટકે તેમાં જ રહે.